Dan Petrescu a prefațat derby-ul FCSB – CFR Cluj, sâmbătă, 11 mai, ora 20:00, în etapa a 9-a din play-off-ul SuperLigii. „Bursucul” a felicitat-o pe echipa finanțată de Gigi Becali pentru câștigarea campionatului. De asemenea, Dan Petrescu a anunțat că echipa sa trebuie să facă un meci perfect pentru a obține toate cele 3 puncte.
CFR Cluj luptă din răsputeri pentru a prinde locul 2 la finalul sezonului, care duce direct în turul 2 preliminar al UEFA Conference League. De cealaltă parte, FCSB este deja campioană și va sărbători cucerirea titlului chiar pe Arena Națională la derby-ul contra rivalilor.
Totuși, Dan Petrescu este ferm convins că echipa lui Elias Charalambous și Mihai Pintilii va aborda meciul cu maximă seriozitate. Peste 52.000 de suporteri vor fi prezenți pe Arena Națională, iar antrenorul cipriot al campioanei a anunțat că va trimite în teren cea mai bună garnitură pe care o are la dispoziție.
„E clar că acest meci e mult mai important pentru noi decât pentru cei de la FCSB. Sunt sigur că ei vor trata meciul foarte serios deoarece vor primi medaliile de campioni, stadionul va fi plin, vor să arate că au meritat acest campionat.
Au meritat titlul, n-am fost aici, nu știu prea multe, dar au avut mereu rezultate foarte bune, dacă au pierdut un meci imediat și-au revenit. Depinde ce vom face și noi, e clar că presiunea maximă e pe CFR pentru că jucăm pentru un loc în cupele europene.
Sper să facem un meci perfect, numai așa putem avea un rezultat pozitiv, în restul meciurilor din acest sezon n-am câștigat cu FCSB, dar au fost meciuri strânse, se poate întâmpla orice.
Dacă mă uit la jucătorii pe care îi au ei și jucătorii pe care îi are CFR, eu cred că au fost mai omogeni, sunt aproape aceeași din sezonul trecut, la CFR a fost o schimbare masivă și de aceea poate a fost mai greu”, a declarat Dan Petrescu.
Ulterior, tehnicianul în vârstă de 56 de ani a mărturisit care este singura absență cu care se confruntă la derby-ul contra FCSB-ului. „El Kaddouri este accidentat, în rest toată lumea e aptă de joc”, a mai spus Dan Petrescu.
Universitatea Craiova și CFR Cluj ocupă ultimele locuri pe podium, ambele cu câte 40 de puncte. După derby-ul cu FCSB, echipa lui Dan Petrescu dă piept, pe teren propriu, cu Farul Constanța. Trupa lui Gică Hagi are șanse matematice la locurile de Europa, fiind pe locul 4, cu 35 de puncte.
De cealaltă parte, Universitatea Craiova se duelează cu Farul Constanța în etapa a 9-a din play-off-ul SuperLigii. În ultima rundă a sezonului, oltenii primesc vizita lui Sepsi pe „Ion Oblemenco”.